Úradný vestník L 296 , 23/11/2000 S. 0041 - 0043



Rozhodnutie Spoločného výboru EHP č. 83/1999 z 25. júna 1999, ktorým sa mení a dopĺňa protokol 37 a príloha XI (Telekomunikačné služby) k Dohode o EHP SPOLOČNÝ VÝBOR EHP, so zreteľom na Dohodu o Európskom hospodárskom priestore, v znení Protokolu, ktorým sa upravuje Dohoda o Európskom hospodárskom priestore, ďalej len "dohoda", a najmä na jej články 98 a 101, keďže: (1) protokol 37 k dohode bol zmenený a doplnený rozhodnutím č. 74/1999 Spoločného výboru EHP z 28. mája 1999 [1]; (2) príloha XI k dohode bola zmenená a doplnená rozhodnutím č. 37/1999 Spoločného výboru EHP z 30. marca 1999 [2]; (3) príloha XI k dohode sa môže vzťahovať na akty týkajúce sa ochrany osôb pri spracovaní osobných údajov a v záujme transparentnosti je preto potrebné príslušne rozšíriť znenie tejto prílohy; (4) do dohody je potrebné včleniť smernicu Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov [3]. Na účely dohody je potrebné prispôsobiť kapitolu IV uvedenej smernice; (5) s cieľom zabezpečiť dobré fungovanie dohody, najmä v súvislosti s poskytovaním osobných údajov tretím krajinám, je potrebné rozšíriť platnosť protokolu 37 k dohode o ustanovenia týkajúce sa Pracovnej skupiny pre ochranu osôb so zreteľom na spracovanie osobných údajov, ktorá bola zriadená smernicou 95/46/ES, a je potrebné zmeniť a doplniť prílohu XI s cieľom stanovenia postupov účasti na činnosti tejto pracovnej skupiny, ROZHODOL TAKTO: Článok 1 Do protokolu 37 k dohode sa za bod 12 (Kontaktný výbor pre činnosti televízneho vysielania) dopĺňa tento bod: "13. Pracovná skupina pre ochranu osôb so zreteľom na spracovanie osobných údajov (smernica Európskeho parlamentu a Rady 95/46/ES)." Článok 2 Do prílohy XI k dohode sa za bod 5d (smernica Európskeho parlamentu a Rady 97/67/ES) dopĺňa tento text: "Ochrana údajov 5e. 395 L 0046: Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31). Ustanovenia smernice sa na účely tejto dohody čítajú s týmito úpravami: a) Zmluvné strany si v rámci Spoločného výboru EHP vymieňajú informácie uvedené v článku 25 ods. 3 a v prvom pododseku článku 26 ods. 3 b) Ak má Komisia podľa článku 25 ods. 4, článku 25 ods. 6, druhého pododseku článku 26 ods. 3 alebo článku 26 ods. 4 v úmysle prijať opatrenia v súlade s článkom 31, je potrebné o týchto opatreniach informovať členské štáty EZVO rovnakým spôsobom ako členské štáty EÚ. V prípadoch, keď Komisia informuje Radu o opatreniach v súlade s článkom 31, je o týchto opatreniach včas potrebné informovať aj členské štáty EZVO. O všetkých opatreniach prijatých v súlade s článkom 31 sa oznamujú členským štátom EZVO rovnakým spôsobom ako členským štátom EÚ. Až do rozhodnutia Spoločného výboru EHP o včlenení týchto opatrení do dohody členské krajiny EZVO rozhodnú o uplatňovaní týchto opatrení a informujú Komisiu v súlade s článkom 31 ešte pred nadobudnutím účinnosti týchto opatrení. Ak členský štát EZVO neprijal takéto rozhodnutie, uplatňuje opatrenia prijaté v súlade s článkom 31 v rovnakom čase ako členské štáty EÚ. Ak sa Spoločný výbor EHP nedohodne o včlenení opatrení prijatých v súlade s článkom 31 do dohody o EHP do dvanástich mesiacov od nadobudnutia účinnosti týchto opatrení, môžu členské krajiny EZVO prestať uplatňovať tieto opatrenia, o čom bezodkladne informujú Komisiu. Odlišne od článku 1 ods. 2 smernice ostatné zmluvné strany obmedzujú alebo zakazujú voľný pohyb osobných údajov do členského štátu EZVO, ktorý neuplatňuje opatrenia prijaté v súlade s článkom 31, a to v rovnakej miere, v akej tieto opatrenia obmedzujú prenos podobných údajov do tretích krajín. c) Napriek prípadným rokovaniam, ktoré vedie Komisia podľa článku 25 ods. 5, môže ľubovoľný členský štát EZVO začať rokovania aj vo vlastnom mene. Komisia a štáty EZVO sa navzájom informujú a na požiadanie uskutočňujú o týchto rokovaniach spoločné konzultácie v rámci Spoločného výboru EHP. Postupy pre pridruženie Lichtenštajnska, Islandu a Nórska v súlade s článkom 101 dohody: Každý štát EZVO môže v súlade s druhým pododsekom článku 29 ods. 2 smernice Európskeho parlamentu a Rady 95/46/ES vymenovať osobu, ktorá bude zastupovať dozorný orgán alebo orgány určené každým štátom EZVO a vykonávať funkciu pozorovateľa bez oprávnenia hlasovať na zasadnutiach Pracovnej skupiny pre ochranu osôb so zreteľom na spracovanie osobných údajov. Komisia ES účastníkov včas informuje o termínoch zasadnutí Pracovnej skupiny a poskytuje účastníkom príslušné informácie." Článok 3 Texty smernice 95/46/ES v islandskom a nórskom jazyku, ktoré sú pripojené k príslušným jazykovým verziám tohto rozhodnutia, sú autentické. Článok 4 Toto rozhodnutie nadobúda účinnosť 26. júna 1999, za predpokladu, že Spoločnému výboru EHP boli od dátumu tohto rozhodnutia predložené všetky notifikácie podľa článku 103 ods. 1 dohody. Článok 5 Rozhodnutie sa uverejní v časti EHP Úradného vestníka Európskych spoločenstiev a v dodatku EHP k uvedenému vestníku. V Bruseli 25. júna 1999 Za Spoločný výbor EHP predseda F. Barbaso [1] Ú. v. ES L 284, 9.11.2000. [2] Ú. v. ES L 266, 19.10.2000. [3] Ú. v. ES L 281, 23.11.1995, s. 31. --------------------------------------------------